แห่ช็อปนอกรูดบัตรพุ่ง15%
ผู้บริโภคมั่นใจ ดันยอดใช้จ่ายผ่านบัตรเดือนก.ค.โตต่อเนื่อง
12 ก.ย. 2559

ผู้บริโภคมั่นใจ ดันยอดใช้จ่ายผ่านบัตรเดือนก.ค.โตต่อเนื่อง
ธปท.เผยเดือน ก.ค.ยอดรูดปรื๊ดในต่างประเทศพุ่งสูง 15.41% สินเชื่อส่วนบุคคลแนวโน้มยังดี มียอดคงค้าง 3.3 แสนล้าน
ธนาคารแห่งประเทศไทย (ธปท.) รายงานยอดการให้บริการบัตรเครดิตทั้งระบบ ไม่ว่าบัตรของธนาคารพาณิชย์ และบริษัทประกอบธุรกิจบัตรเครดิตที่มิใช่สถาบันการเงิน (นันแบงก์) ว่า ในเดือน ก.ค.ที่ผ่านมา มีการใช้จ่ายผ่านบัตรรวมทั้งสิ้น 1.4 แสนล้านบาท เพิ่มขึ้นจากระยะเดียวกันปีก่อน 4,751 ล้านบาท หรือ 3.52% ส่วนใหญ่เป็นการใช้จ่ายผ่านบัตรที่ออกโดยธนาคาร ซึ่งการใช้จ่ายผ่านบัตรยังมีแนวโน้มขยายตัวได้ต่อเนื่อง ตามความต้องการใช้จ่ายของผู้บริโภคที่เริ่มปรับดีขึ้น แต่ยังไม่ถือว่าโตสูงมากนัก เนื่องจากครัวเรือนยังระมัดระวังการใช้จ่าย บวกกับธนาคารเองก็ยังกังวลต่อคุณภาพหนี้
อย่างไรก็ดี เป็นที่น่าสังเกตว่า ผู้ถือบัตรเครดิตมีการออกไปใช้จ่ายในต่างประเทศกันสูงมากขึ้น คาดว่าส่วนหนึ่งเป็นผลมาจากเงินบาทปรับแข็งค่าขึ้น ทำให้คนไทยออกไปใช้จ่ายและท่องเที่ยวในต่างประเทศกันเพิ่มขึ้น 
ทั้งนี้ รายละเอียดการใช้จ่าย แบ่งเป็น การใช้จ่ายในประเทศ 1.14 แสนล้านบาท เพิ่มขึ้น 3,159 ล้านบาท หรือ 2.86% การใช้จ่ายในต่างประเทศ 1.04 หมื่นล้านบาท เพิ่มขึ้น1,395 ล้านบาท หรือ 15.41% และการใช้กดเงินสดล่วงหน้าผ่านบัตร 1.6 หมื่นล้านบาท เพิ่มขึ้นเล็กน้อย 197 ล้านบาท หรือ 1.25%  
ด้านการขยายตัวของสินเชื่อส่วนบุคคลภายใต้การกำกับดูแลของ ธปท. ณ สิ้นเดือน ก.ค.ที่ผ่านมา พบว่า มีจำนวนบัญชีผู้ใช้บริการสินเชื่อทั้งสิ้น 13.25 ล้านราย เพิ่มขึ้นจากระยะเดียวกันปีก่อน 8.26 แสนราย หรือ 6.64% ซึ่งขยายตัวมากกว่าจำนวนผู้ใช้บัตรเครดิต ซึ่งส่วนใหญ่ 10.7 ล้านบัญชีเป็นของนันแบงก์ โดยในจำนวนบัญชีทั้งหมดมียอดสินเชื่อคงค้างอยู่ที่ 3.29 แสนล้านบาท เพิ่มขึ้นจากระยะเดียวกันปีก่อน 1.08 หมื่นล้านบาท หรือ 3.39% ซึ่งการขยายตัวได้ต่อเนื่องตามความต้องการใช้จ่ายของประชาชนและภาวะเศรษฐกิจโดยรวมที่ฟื้นตัวดีขึ้น ซึ่งยอดสินเชื่อคงค้างอยู่ในส่วนของธนาคารและนันแบงก์ในสัดส่วนที่ใกล้เคียงกัน
อย่างไรก็ดี หากเทียบกับเดือนก่อนหน้าจำนวนบัญชีสินเชื่อบุคคลเพิ่มขึ้น 9.1 หมื่นบัญชี หรือ 0.7% และยอดสินเชื่อคงค้างเพิ่มขึ้น 1,738 ล้านบาท หรือ 0.53%
ทั้งนี้ ศูนย์วิจัยกสิกรไทย คาดการณ์ว่า ปีนี้ทั้งปีจะมีคนไทยเดินทางออกนอกประเทศจำนวน 7.4 ล้านคน เพิ่มขึ้น 6% โดยประเทศยอดฮิตที่ประเมินจากผู้ใช้บัตรเครดิตกสิกรไทย คือ ญี่ปุ่น ฮ่องกง สิงคโปร์ และกลุ่มประเทศทางยุโรป เป็นต้น